3
Fafeleya degedi o Jonha̱ egei tobou
(Matyu 3:1-12; Mak 1:2-8; Jon 1:19-28)
1 Sisar Taiberiusha̱ sa Romko͡u gamani hiye o dalali, sadebe olo͡u fe̱i̱ 15 kege mei degeimo͡u, o Pontius Pailatha̱ sa Judia wolo͡u dalamo͡u, o Herotha̱ sa Galili dia dalamo͡u, e̱ eye̱ Filipha̱ sa Ituriabo͡u sa Trakonitisbo͡u de dia dalamo͡u, o Lisaniasha̱ sa Abilene dia delei. 2 Kelegebe, o Anas dilie o Kaiafas diliebe mogo͡u du daladi hiye o degele imo͡u, Sekaraiaha̱ dihi Jon e̱ hebe mei mihi̱no͡u sa koko͡u delei. Dalamo͡u, Godiha̱ e̱ ta̱ ke̱ Jonko͡u hehegiei. 3 Kegemo͡u, Jonha̱ ile, to̱ Jordan hafe̱i̱ dege dala saya ke̱ sulugi, o sasa̱i̱ kedia̱moko͡u egei hehegiedibe, ni̱ fi̱ boholo͡u ba fafeleya tofo͡u ma. Kegeibasi, Godiha̱ midiho̱ kasaga̱i̱, ni̱ milo͡u ga idi ke̱ gebe meiyodeleyode tobo͡u di. 4 Ko͟͡u degeli ke̱me habage-degele-duguo-tobo͡u di-o Aisaiaha̱ kuguoko͡u ko͡u gue nala̱i̱ dala,
Hebe mei mihi̱no͡u sa kelege Hiye Oha̱ e̱ a milo͡u ma do̱u̱susugumabeede haguisa tobo͡u ba dulo ile. 5 Bito̱u̱ degei dalaba gobo͡u gileba, bologuale̱. Ulou dalabane, mihi̱ sama, bologuale̱. A gula̱i̱ degeine, bologua̱ do̱u̱susulo. A kasaga̱i̱ dalaba olo͡u fe̱i̱ bologuale̱. 6 Kegeiba, sa sibige̱ o sasa̱i̱ olo͡u fe̱i̱ Godiha̱ mamo͟͡uba dugulo ileyodei. Aisaia 40:3-5
7 Kegemo͡u, o sasa̱i̱ su̱do Jonha̱ fafeleya degeyadomo͡u haguasie fele̱gai. Fele̱goumo͡u, Jonha̱ ko͡u gue tobou, ni̱me hiye̱ bei sisigo̱. Godiha̱ gofo͟͡u degeba, ni̱moko͡u hebe kasaga̱i̱ ke̱ nele̱. O koyoha̱ tobo͡u mo͡u, ni̱ fosigelamo͡u degele iya? Ni̱ge Godiha̱ gofo͟͡ube de gabale saga̱i̱? 8 Ni̱ fi̱ boho͡u babe, midiho̱ ni̱ milolo͡u kaha̱ hehegilebe, ni̱me damale̱do fi̱ ko͡u boholo͡u idadele ke̱no͡u hehegiema. Abraham e̱me ei ko͡u guai oyode tobo͡u dama. Yobe, a̱ ni̱moko͡u tobolo͡u kuhe̱, Godiha̱no͡u degeiye, igi ko͟͡udia̱ne boholo͡u ba, Abrahamha̱ soso͡u sa̱ dege dalaguale. 9 Heibe hebe yelebo͡u ko͡u dogogu dala. Hebe olo͡u fe̱i̱ kolo bologua̱ ma̱ idiyo mei ke̱me oe hagima, douluko͡u hebesaleyode tobou.
10 Kegeimo͡u, o sasa̱i̱ kedia̱ Jonha̱ ta̱ ke̱ dulomo͡u, e̱moko͡u yodulo i, ei kageibasi? 11 Jonha̱ ko͡u gue tobou, o koyoha̱ yukuei bolo̱u̱ dalababe, tabe o ta yukuei mei koko͡u ne̱yedei. O koyoha̱ nale̱ dalabane, nebe ke̱no͡u tefele degeyede tobou. 12 Gamani sibidi sele kefedi o kedia̱ne Jonha̱ dia̱ fafeleya degeyadomo͡u haguasie fele̱gamo͡u, ko͡u gue yodulo i, Tisa, eibe kage degele? 13 Ni̱ gamani sibidi sele kefelebe, gamani kedia̱ tobou saga̱i̱ ke̱no͡u tefele mo͟͡uma. Ni̱o͡u tagai saga̱i̱bo͡u de hiyouye mo͟͡udamabeede tobou. 14 Ami o kedia̱ne e̱moko͡u yodulo i, haba eibe kagele? E̱ dia̱moko͡u tobou, ni̱ o woma, die bi hiyouye mo͟͡udama. Ni̱ o gulokou ta̱ sama, die sele hiyouye mo͟͡udama. Dabai ni̱ degeli kaha̱ hebe molo͟͡u ke̱me kehefe̱i̱yode tobou.
15 Kegeimo͡u, o sasa̱i̱ kedia̱ kegeli ke̱ duguo kesigie baha duwoli tawale ibe, Jonbe Godiha̱ makai o Kelesuyade tawale i. 16 Ke̱no͡u si, Jonha̱ o olo͡u fe̱i̱ kedia̱moko͡u tobou, a̱ge ni̱me ta̱leko͡u no͡u fafeleya degedi. Ke̱no͡u si o ta ma̱ habage haguale kaha̱ e̱ nele̱be hiyedo, ma̱ nele̱ saga̱i̱ mei. E̱ hu̱be folodo dala kaha̱ degemo͡u, e̱ hagubabe, a̱ge e̱ abogo͟͡u moso̱ ka̱i̱be ta tegile saga̱i̱ mei. E̱ge ni̱me Duo Bolofe̱i̱ha̱ nele̱ya ke̱ fafeleya degele, haba douyene fafeleya degeleyode tobou. 17 E̱ hagualebe, o sepolo touye haguadi saga̱i̱ kege nale̱ segei ke̱ mo͟͡u haguale. Sepolo tolo͡u ba, ko kasaga̱i̱ olo͡u fe̱i̱ igisema, nale̱ sibige̱ ke̱no͡u mo͟͡uma ile, moso̱du dogogulo. Kegema, ko olo͡u fe̱i̱ ke̱me dou mei degediyo mei koko͡u hebesaleyode tobou.
18 Jonha̱ kege tobolo͡u gibe, o sasa̱i̱ kedia̱moko͡u dumabadomo͡u egei hehegiemo͡u i. E̱ ta̱ uwo bolofe̱i̱ ke̱ne dia̱moko͡u tobou.
Herotha̱ Jon didio̱ degei
19 Gamani hiye o Herotha̱ yo͟͡u e̱ eye̱ha̱ sobo͡u Herodias figa̱ hu kaha̱ degemo͡u, Jonha̱ e̱moko͡u gofo͟͡u degei. Yobe, e̱ge midiho̱ kasaga̱i̱ ilo kelene ko͡u milo͡u gadi kaha̱ degemo͡u, Jonha̱ e̱moko͡u kuhe gofo͟͡u dege tobou. 20 Jonha̱ e̱moko͡u ta̱ gofo͟͡u dege tobo͡u ma fogo͡u mo͡u be, e̱ge haba midiho̱ kasaga̱i̱ tage milo͡u mamo͡u, Jon didio̱ degei.
Jonha̱ Yesu fafeleya degei
(Matyu 3:13-17; Mak 1:9-11)
21 Jon didio̱ degeli mei kelegebe, e̱ge o sasa̱i̱ su̱do fafeleya degedi. Yesune hagumo͡u, Jonha̱ fafeleya degei. Fafeleya degeimo͡u be, Yesu e̱ diho̱ baga̱ tobolo͡u tafalamo͡u, hebeni a so͟͡ugo͡u mo͡u dugulo i. 22 Duo Bolofe̱i̱ha̱ e̱moko͡u migibe, sio isusu baga fulo͡u migile, e̱moko͡u biyei. Migimo͡u, hebenito͡u ge ko͡u gue haguisa tobo͡u mo͡u dulo i, na̱me ma̱ Dihi. A̱ge na̱me tagalido, na̱moko͡u hoho̱ hiyedo degeliyode tobo͡u mo͡u dulo i.
Yesuha̱ e̱ ko͡u guai o kedia̱ hu̱
(Matyu 1:1-17)
23 Yesube sadebe olo͡u fe̱i̱ 30 saga̱i̱ kege mei degeimo͡u, e̱ dabai kuhe yomogou. O sasa̱i̱ kedia̱ge e̱me Josepha̱ dihiyade tawale i.
Josepbe Heliha̱ dihi.
24 Helibe Matatha̱ dihi.
Matatbe Livaiha̱ dihi.
Livaibe Melkiha̱ dihi.
Melkibe Janaiha̱ dihi.
Janaibe Josepha̱ dihi.
25 Josepbe Matatiasha̱ dihi.
Matatiasbe Amosha̱ dihi.
Amosbe Nahumha̱ dihi.
Nahumbe Esliha̱ dihi.
Eslibe Nagaiha̱ dihi.
26 Nagaibe Matha̱ dihi.
Matbe Matatiasha̱ dihi.
Matatiasbe Semenha̱ dihi.
Semenbe Josekha̱ dihi.
Josekbe Jodaha̱ dihi.
27 Jodabe Joananha̱ dihi.
Joananbe Resaha̱ dihi.
Resabe Serubabelha̱ dihi.
Serubabelbe Sealtielha̱ dihi.
Sealtielbe Neriha̱ dihi.
28 Neribe Melkiha̱ dihi.
Melkibe Adiha̱ dihi.
Adibe Kosamha̱ dihi.
Kosambe Elmadamha̱ dihi.
Elmadambe Erha̱ dihi.
29 Erbe Josuaha̱ dihi.
Josuabe Elieserha̱ dihi.
Elieserbe Jorimha̱ dihi.
Jorimbe Matatha̱ dihi.
Matatbe Livaiha̱ dihi.
30 Livaibe Simeonha̱ dihi.
Simeonbe Judaha̱ dihi.
Judabe Josepha̱ dihi.
Josepbe Jonamha̱ dihi.
Jonambe Eliakimha̱ dihi.
31 Eliakimbe Meleaha̱ dihi.
Meleabe Menaha̱ dihi.
Menabe Matataha̱ dihi.
Matatabe Natanha̱ dihi.
Natanbe Devitha̱ dihi.
32 Devitbe Jesiha̱ dihi.
Jesibe Obetha̱ dihi.
Obetbe Boasha̱ dihi.
Boasbe Salmonha̱ dihi.
Salmonbe Nasonha̱ dihi.
33 Nasonbe Aminadapha̱ dihi.
Aminadapbe Atminha̱ dihi.
Atminbe Arniha̱ dihi.
Arnibe Hesronha̱ dihi.
Hesronbe Peresha̱ dihi.
Peresbe Judaha̱ dihi.
34 Judabe Jekopha̱ dihi.
Jekopbe Aisakha̱ dihi.
Aisakbe Abrahamha̱ dihi.
Abrahambe Teraha̱ dihi.
Terabe Nahorha̱ dihi.
35 Nahorbe Serukha̱ dihi.
Serukbe Reuha̱ dihi.
Reube Pelekha̱ dihi.
Pelekbe Eberha̱ dihi.
Eberbe Selaha̱ dihi.
36 Selabe Kainanha̱ dihi.
Kainanbe Arpaksatha̱ dihi.
Arpaksatbe Siemha̱ dihi.
Siembe Noaha̱ dihi.
Noabe Lamekha̱ dihi.
37 Lamekbe Metuselaha̱ dihi.
Metuselabe Enokha̱ dihi.
Enokbe Jaretha̱ dihi.
Jaretbe Mahalalelha̱ dihi.
Mahalalelbe Kenanha̱ dihi.
38 Kenanbe Enosha̱ dihi.
Enosbe Setha̱ dihi.
Setbe Adamha̱ dihi.
Adambe Godiha̱ dihi.